Svend Auken (S), 1998-01-29:
Jeg vil gerne sige tak til ordførerne for den positive behandling, man har givet lovforslaget her.
Jeg forstår, at når det kommer til stykket, er vi enige om det, der står i lovforslaget.
Det lidt mere varierede stemmemønster afspejler ikke så meget uenighed om lovforslaget, som det afspejler uenighed om, hvad der skal ske, når lovforslaget er vedtaget.
Her kan jeg sige, at regeringen i overensstemmelse med de løfter, vi har givet, medvirker i den dialog, der skal være om privates mulighed for at operere på vores sokkel, når det drejer sig om udbygningen med vindmøller.
Det er jo heldigvis ikke sådan, at vi skal vælge mellem elværkerne og de private, tværtimod.
Hvis Danmark overhovedet skal gøre sig håb om at leve op til sine egne mål, når det drejer sig om CO2-reduktioner, bliver der brug for en meget kraftig udbygning af vindmøller til havs, og der vil være rigelig plads til både private og til elværker.
Når det er rigtigt at lade elværkerne gå først derud, hænger det sammen med det meget enkle, at det er elværkerne, der skal byggemodne vindfelterne omkring Danmark.
Vi kan ikke forlange af private investorer, at de skal foretage alle de omfattende grundlæggende investeringer, der er nødvendige for, at det her kan ske.
Det vil være elværkerne, der skal lave denne byggemodning.
Til gengæld vil der også i de vindfelter, som vi her arbejder med, være rigelig plads til, at virksomheder, private møllelav osv. kan operere på et senere tidspunkt.
Når vi imidlertid ikke allerede nu kan tage stilling til dette spørgsmål, er det, fordi vi selv har bedt Energimiljørådet om at komme med en vurdering af den fremtidige støtte til den vedvarende energi.
Det er et arbejde, som rådet tager meget alvorligt, hvor man er langt inde i mange forskellige analyser og konsekvensberegninger, og hvor man tidligst her i foråret kan være færdig med sin indstilling.
Jeg har lovet Folketinget en redegørelse inden den 1. maj.
Det er, som hr. Hindrup Andersen sagde, en meget langsigtet beslutning, vi skal træffe, og det, som vi gør nu, er, at vi får lovgrundlaget i orden, og vi starter byggemodningen, som er nødvendig under alle omstændigheder, og som den, synes jeg, glimrende aftale, vi har indgået med elværkerne, er den første forudsætning for, og så tager vi så hurtigt som muligt og så godt forberedt som muligt den mere principielle diskussion om, hvordan private skal operere derude.
Jeg er ikke overbevist om, at man uden videre kan overføre de regler, der gælder på land, til havet.
Lad os se på tallene.
Og så er der Middelgrundsprojektet.
Jeg er meget imod, at man lader en lovbehandling her i Folketinget afhænge af en konkret ansøgning om et konkret projekt, som måske ikke engang har så meget med det her at gøre, som man vil fremstille det.
Middelgrundsprojektet er ikke et havvindmølleprojekt i den forstand, vi taler om det her.
Det er et helt konkret projekt, der i øjeblikket ligger til en saglig vurdering i Energistyrelsen.
Vil det sige, at vi her i Folketinget vil gøre os til Energistyrelse og vurdere alle de tekniske, alle de økonomiske aspekter af denne sag?
Har vi ikke interesse i, at der foregår en ordentlig sagsbehandling?
Kunne man forestille sig andre borgere, der havde indgivet en fornuftig projektansøgning, og så sagde et flertal her i Folketinget: Nu vil vi gribe ind.
Det skal ikke have en normal behandling
her i styrelsen
Det sidder det her Folketing og vil bestemme.
Jeg synes, det ville være fuldstændig hårrejsende, hvis noget sådant skulle ske.
Min vurdering er, at vi, inden vi går på sommerferie, er færdige med at behandle Middelgrundsprojektet.
Jeg har også sagt, at jeg har en positiv holdning til det.
Men der er mange problemer; hr. Hindrup Andersen var selv inde på nogle
af dem.
Jeg har en positiv holdning til det, men der skal være en saglig sagsbehandling af det her, og jeg vil ikke have hr. Hindrup Andersen til i en sen nattetime sammen med nogle kolleger - måske nogle lidt aparte samarbejdspartnere - at sidde og lege parlamentariske finmekanikere på det her område.
Der skal være en saglig behandling, og der bliver en saglig behandling af det her projekt.
Og jeg vil slutte med at sige til ordførerne, at jeg har været meget glad for den positive behandling, det her forslag har fået.